Broj: 711-I-2301-M-419/22-02-24

Zagreb, 07. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Lane Labaš, direktorice trgovačkog društva POSLOVNA ZONE IVANEC, društvo s ograničenom odgovornošću za poslovne usluge u svrhu promicanja gospodarskih aktivnosti na području grada Ivanca**,za davanjem mišljenja Povjerenstva,na 193. sjednici održanoj dana 07. studenog 2022.g. daje sljedeće

**MIŠLJENJE**

**Ukoliko** o**bveznica Lana Labaš, direktorica trgovačkog društva POSLOVNA ZONA IVANEC, društvo s ograničenom odgovornošću za poslovne usluge u svrhu promicanja gospodarskih aktivnosti na području grada Ivanca, radi duže od ugovorenog radnog vremena, može primiti plaću za prekovremeni rad, ali isti ne može sama sebi nalagati.**

 Obrazloženje

Zahtjev za davanjem mišljenja Povjerenstva podnijela je Lana Labaš, direktorica trgovačkog društva POSLOVNA ZONA IVANEC, društvo s ograničenom odgovornošću za poslovne usluge u svrhu promicanja gospodarskih aktivnosti na području Grada Ivanca. U knjigama ulazne pošte Povjerenstva zahtjev je zaprimljen 26. listopada 2022. pod poslovnim brojem 711-U-8536-M-419/22-01-1, povodom kojeg se vodi predmet broj M-419/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu

Uvidom u registar pravnih osoba kojeg ustrojava i vodi Povjerenstvo utvrđeno je da je osnivač trgovačkog društva POSLOVNA ZONA IVANEC, društvo s ograničenom odgovornošću za poslovne usluge u svrhu promicanja gospodarskih aktivnosti na području grada Ivanca, Grad Ivanec te da je Lana Labaš direktorica navedenog trgovačkog društva od 25. prosinca 2021., slijedom čega je dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenjem postavlja upit ima li direktor trgovačkog društva pravo na naknadu i obračun prekovremenog rada u skladu s odredbama Zakona o radu. Navela je da se radi o isplati kroz plaću, kao posljedica uvećane mjesečne satnice. Također navodi da su prekovremeni rad i rad vikendom posljedica prirode same aktivnosti i ciljne skupine korisnika usluge kojoj je ista namijenjena, kao i da nema mogućnosti odrade poslova tijekom redovnog radnog vremena, jer korisnicima ne odgovaraju termini. Također, obveznica je na traženje Povjerenstva naknadno dostavila i Ugovor o radu na neodređeno vrijeme zaključen između nje i trgovačkog društva Poslovna zona Ivanec d.o.o. za poslovne usluge u svrhu promicanja gospodarske aktivnosti na području grada Ivanca, kojim je ugovoreno radno vrijeme u trajanju od 40 sati tjedno.

Člankom 5. stavkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točka d.) ZSSI-a propisano je da je obveznicima navedenog zakona zabranjeno primiti dodatnu naknadu za poslove obnašanja javnih dužnosti.

Člankom 60. stavak 1. Zakona o radu („Narodne novine“ broj 93/14, 127/17 i 98/19, u daljnjem tekstu: ZOR) propisano je da je radno vrijeme ono vrijeme u kojem je radnik obvezan obavljati poslove, odnosno u kojem je spreman (raspoloživ) obavljati poslove prema uputama poslodavca, na mjestu gdje se njegovi poslovi obavljaju ili u drugom mjestu koje odredi poslodavac.

Člankom 60. stavak 1. ZOR-a propisano je da puno radno vrijeme radnika ne može biti duže od 40 sati tjedno.

Člankom 65. stavak 1. ZOR-a propisano je da je u slučaju više sile, izvanrednog povećanja opsega poslova i u drugim slučajevima prijeke potrebe, radnik dužan na pisani zahtjev poslodavca, raditi duže od punog, odnosno nepunog radnog vremena (prekovremeni rad). Stavkom 3. istog članka propisano je da ako radnik radi prekovremeno, ukupno trajanje rada radnika ne smije biti duže od 50 sati tjedno, dok je stavkom 4, istog članka propisano da prekovremeni rad ne smije trajati duže od stoosamdeset sati godišnje, osim ako je ugovoreno kolektivnim ugovorom, u kojem slučaju ne smije trajati duže od dvjestopedeset sati godišnje.

Povjerenstvo ističe da obveznica Lana Labaš, s obzirom da ista ima zaključen ugovor o radu u kojem je ugovoreno puno radno vrijeme od 8 sati dnevno, odnosno 40 sati tjedno, ima pravo na prekovremeni rad kao i ostali radnici sukladno mjerodavnim odredbama Zakona o radu.

Također, ako bi obveznica radila duže od radnog vremena određenog u ugovoru o radu, ista za takav prekovremeni rad ima pravo na naknadu, koja se u tom slučaju ne bi smatrala dodatnom naknadom, već plaćom za rad u prekovremenom radnom vremenu.

Međutim, Povjerenstvo ukazuje obveznici, imajući u vidu da kao direktorica društva upravlja trgovačkim društvom, kako ne može sama sebi nalagati prekovremeni rad, s obzirom da bi se u tom slučaju našla u sukobu interesa.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Lana Labaš, elektroničkom dostavom
2. Objava na internetskoj stranici Povjerenstva
3. Pismohrana